Document ID: 31985R1806

*****
ΚΑΝΟΝΙΣΜΟΣ (ΕΟΚ) αριθ. 1806/85 ΤΗΣ ΕΠΙΤΡΟΠΗΣ
της 28ης Ιουνίου 1985
για τροποποίηση του κανονισμού (ΕΟΚ) αριθ. 1836/82 περί καθορισμού των διαδικασιών και των όρων πωλήσεως σιτηρών που βρίσκονται στην κατοχή των οργανισμών παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2), και ιδίως το άρθρο 7 παράγραφος 5 και το άρθρο 8 παράγραφος 4,
Εκτιμώντας:
ότι, σύμφωνα με το άρθρο 3 του κανονισμού (ΕΟΚ) αριθ. 2738/75 του Συμβουλίου της 29ης Οκτωβρίου 1975 περί καθορισμού των γενικών κανόνων παρεμβάσεως στον τομέα των σιτηρών (3), και το άρθρο 3 του κανονισμού (ΕΟΚ) αριθ. 1146/76 του Συμβουλίου της 17ης Μαΐου 1976 περί των ειδικών και ιδιαίτερων μέτρων παρεμβάσεως στον τομέα των σιτηρών (4), η πώληση των σιτηρών που βρίσκονται στην κατοχή των οργανισμών παρεμβάσεως πραγματοποιείται με δημοπρασία·
ότι, σύμφωνα με τις διατάξεις του κανονισμού (ΕΟΚ) αριθ. 1836/82 της Επιτροπής (5), η πώληση στην εσωτερική αγορά πρέπει να πραγματοποιείται με βάση όρους τιμών που επιτρέπουν να αποφευχθεί επιδείνωση της αγοράς· ότι ο σκοπός αυτός μπορεί να επιτευχθεί αν η τιμή πωλήσεως αντιστοιχεί, λαμβάνοντας υπόψη την ποιότητα που τίθεται σε δημοπρασία με την τιμή της τοπικής αγοράς χωρίς να είναι χαμηλότερη από ένα καθορισμένο επίπεδο σε σχέση με την τιμή παρεμβάσεως ή την τιμή αναγωγής προσαυξημένη κατά 1 %· ότι λαμβάνοντας υπόψη τον καθορισμό μιας προθεσμίας πληρωμής στην παρέμβαση από 120 έως 140 ημέρες, δεν δικαιολογείται πλέον αυτή η προσαύξηση·
ότι, εξάλλου, λαμβάνοντας υπόψη την παρούσα διατύπωση του άρθρου 4 παράγραφος 3 του κανονισμού (ΕΟΚ) αριθ. 1629/77 της Επιτροπής της 20ής Ιουλίου 1977 περί των λεπτομερειών εφαρμογής των ειδικών μέτρων παρεμβάσεως που προορίζονται για την υποστήριξη της αναπτύξεως της αγοράς του προς αρτοποίηση μαλακού σίτου (6), όπως τροποποιήθηκε τελευταία από τον κανονισμό (ΕΟΚ) αριθ. 2215/84 (7), πρέπει να προσαρμοσθούν ανάλογα οι διατάξεις του κανονισμού (ΕΟΚ) αριθ. 1836/82 σχετικά με την ελάχιστη τιμή που πρέπει να τηρηθεί σε περίπτωση πωλήσεως στην εσωτερική αγορά·
ότι, σύμφωνα με τις διατάξεις του κανονισμού (ΕΟΚ) αριθ. 1836/82, η πώληση σιτηρών προς εξαγωγή πρέπει να πραγματοποιείται με βάση τους όρους τιμών που καθορίζονται για κάθε περίπτωση ανάλογα με την εξέλιξη και τις ανάγκες της αγοράς · ότι, ωστόσο, πρέπει να καθοριστούν ιδιαίτερες λεπτομέρειες πληρωμής για τα σιτηρά που κατακυρώνονται με δημοπρασία για να εξαχθούν προκειμένου να προσαρμοστούν στην κοινοτική νομοθεσία σχετικά με το καθεστώς των πιστοποιητικών εξαγωγής με προκαθορισμό της επιστροφής·
ότι, όσον αφορά τον μαλακό σίτο, πρέπει να καθοριστεί με ακρίβεια η ποιότητα της παρτίδας που τίθεται σε δημοπρασία προκειμένου να εκτιμηθούν καλύτερα οι προσφορές που γίνονται κατά τις πωλήσεις στην αγορά της Κοινότητας ή για εξαγωγή·ότι πρέπει, λοιπόν, να προβλεφθεί ότι οι οργανισμοί παρεμβάσεως προβαίνουν στις απαραίτητες ενέργειες για να πληροφορήσουν τους ενδιαφερόμενους·
ότι, υπό το φως των προαναφερομένων, πρέπει να τροποποιηθεί ο κανονισμός (ΕΟΚ) αριθ. 1836/82·
ότι η Επιτροπή Διαχείρισης Σιτηρών δεν διατύπωσε γνώμη μέσα στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1836/82 τροποποιείται ως εξής:
1. Το άρθρο 5, παράγραφος 1 αντικαθίσταται από το ακόλουθο κείμενο:
«1. Η προσφορά που επιλέγεται πρέπει τουλάχιστον να αντιστοιχεί στην τιμή, για ισοδύναμη ποιότητα, που διαπιστώνεται στην αγορά του τόπου αποθεματοποιήσεως ή, ελλείψει αυτής, στην πλησιέστερη αγορά λαμβάνοντας υπόψη τα έξοδα μεταφοράς. Σε καμία περίπτωση δεν μπορεί να είναι χαμηλότερη είτε από την τιμή παρεμβάσεως, είτε από την τιμή αναγωγής που εφαρμόζεται την τελευταία ημέρα της προθεσμίας υποβολής των προσφορών, προσαρμοζόμενες, ενδεχομένως:
- εάν πρόκειται για ορισμένες ποικιλίες σκληρού σίτου, σύμφωνα με το άρθρο 4 παράγραφος 6 του κανονισμού (ΕΟΚ) αριθ. 1570/77 (1),
- εάν πρόκειται για σίκαλη αρτοποιήσιμης ποιότητας με την ειδική προσαύξηση που αναφέρεται στο άρθρο 6 παράγραφος 1 του κανονισμού (ΕΟΚ) αριθ. 1570/77
Ωστόσο, στην περίπτωση που έχει αγορασθεί μαλακός σίτος σύμφωνα με τις διατάξεις του άρθρου 4 παράγραφος 3 δεύτερο εφάφιο του κανονισμού (ΕΟΚ) αριθ. 1629/77, η προσφορά που επιλέγεται για τον μαλακό αυτό σίτο δεν μπορεί σε καμία περίπτωση να είναι μικρότερη από την τιμή που αναφέρεται στο άρθρο αυτό και εφαρμόζεται κατά την περίοδο κατά στη διάρκεια της οποίας πραγματοποιήθηκε η πώληση, η τιμή δε αυτή αυξάνεται μηνιαία, από τον Σεπτέμβριο μέχρι τον Ιούλιο του επόμενου έτους, κατά ποσό ίσο με τη μηνιαία προσαύξηση που καθορίζεται για την τιμή αναγωγής.
(1) ΕΕ αριθ. L 174 της 1. 7. 1977, σ. 18.»
2. Στο άρθρο 8 παράγραφος 2 στοιχείο γ), οι όροι « προσαυξημένη κατά 1 %» διαγράφονται.
3. Το άρθρο 12 πρώτο εδάφιο δεύτερη περίπτωση προστίθεται το ακόλουθο κείμενο:
«εξάλλου, περίπτωση που έχουν διαπιστωθεί μόνο τα φυσικά χαρακτηριστικά, ο οργανισμός παρεμβάσεως προβαίνει, για τον μαλακό σίτο, σε ανάλυση των τεχνικών χαρακτηριστικών της παρτίδας που τίθεται προς πώληση, που καθορίζονται σύμφωνα με τη διαδικασία του άρθρου 26 του κανονισμού (ΕΟΚ) αριθ. 2727/75, και τα δημοσιεύει στην προκήρυξη του διαγωνισμού».
4. Στο άρθρο 13 παράγραφος 1 δεύτερο εδάφιο τελευταία φράση, όροι «το άρθρο 5 παράγραφος 1 στοιχείο β» αντικαθίστανται από τους όρους «άρθρο 5 παράγραφος 1.»
5. Το άρθρο 16 αντικαθίσταται από το ακόλουθο κείμενο:
«Άρθρο 16
Ο υπερθεματιστής πληρώνει τα σιτηρά πριν από την παραλαβή τους αλλά το αργότερο σε προθεσμία ενός μηνός από την ημερομηνία αποστολής της δηλώσεως που αναφέρεται στο άρθρο 15. Οι κίνδυνοι και οι δαπάνες αποθηκεύσεως για τα σιτηρά τα οποία δεν παραλαμβάνονται μέσα στην προθεσμία πληρωμής επιβαρύνουν τον υπερθεματιστή.
Για την εξαγωγή, η τιμή που πληρώνει είναι εκείνη που αναφέρεται στην προσφορά αυξημένη με μηνιαία προσαύξηση όταν η παραλαβή γίνεται τον επόμενο μήνα μετά από τον μήνα κατακύρωσης της προσφοράς. Όταν η παραλαβή λαμβάνει χώρα κατά τη διάρκεια του δωδέκατου μήνα της περιόδου εμπορίας και η κατακύρωση έχει λάβει χώρα κατά τη διάρκεια του ενδέκατου μήνα, η τιμή που θα πληρώνεται είναι εκείνη που αναφέρεται στην προσφορά.
Αν ο υπερθεματιστής δεν έχει πληρώσει τα σιτηρά μέσα στην προθεσμία που προβλέπεται στο πρώτο και δεύτερο εδάφιο, ο οργανισμός παρεμβάσεως καταγγέλλει τη σύμβαση για τις ποσότητες που δεν έχουν πληρωθεί.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Αυγούστου 1985.
Ωστόσο, όσον αφορά τον σκληρό σίτο εφαρμόζεται από την 1η Ιουλίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 1985.

Labels: 3
17